Tervehtiminen

Tervehtiminen on ihmisten välinen teko, jossa ilmaistaan ystävyyttä tai sosiaalista statusta. Tervehtimiseen voi kuulua jokin ele kuten käden puristaminen, käden heilautus, kumarrus, halaus tai suudelma, tai tietyt sanat.

Historia
Tervehtimisellä on keskiaikaisessa Euroopassa alun perin ilmaistu että on tunnistanut toisen ja että on itse vaaraton. Kättä heilauttamalla tai kättelemällä on todistettu, ettei kanna kädessään asetta.

Tervehtimistapoja
Tervehtimistavat vaihtelevat paljon kultturista ja henkilöiden läheisyydestä riippuen. Esimerkiksi Pohjoismaissa liiketuttavat tervehtivät toisiaan kättelemällä, vaikka olisivatkin ennestään tuttuja. Brittiläiset liikekumppanit puolestaan kättelevät ensimmäistä kertaa tavatessaan, mutta myöhemmin tervehtimiseen riittää pieni nyökkäys.

Etelä-Euroopassa, Etelä-Amerikassa ja arabimaailmassa tervehdittäessä usein halataan lämpimästi ja annetaan poskisuudelma. Venäjällä naisia ei tervehdittäessä kosketeta. Japanissa ja Kiinassa nyökätään ja katsotaan alaspäin. Havaijilla sieraimet asetetaan vierekkäin. Intiassa yleinen tervehdys on namaste. Se tehdään laittamalla kädet rinnan korkeudella yhteen sormet ylöspäin ja kumartamalla kevyesti.

Hygieenisyys
Bakteereita siirtyy tervehtiessä henkilöstä toiseen sitä enemmän, mitä suurempi tervehtijöiden välisen kosketuksen pinta-ala on ja mitä kauemmin kosketus kestää. Kättelyssä bakteereita tarttuu enemmän kuin ylävitosessa, ja sitäkin vähemmän bakteereita tarttuu nyrkkitervehdyksessä.

Tervehdyssanat 

 Moi on peräisin hollannin sanasta mooi, joka tarkoittaa kaunista. Hollannin kielestä sana on siirtynyt alasaksin kieleen, joka myöhäiskeskiajalla oli  kauppiaiden ja kaupunkien yleiskieli Itämeren alueella. Keskiajalla useimmat dokumentit kirjoitettiin Suomessakin alasaksin kielellä. Moi on ilmeisesti levinnyt Suomeen jo hansakaupan ajalla eli 1300–1400-luvuilla. Hollannin kielessä ja alasaksissa tervehditään edelleen sanalla moin, mutta suomessa akkusatiivin pääte -n on jäänyt pois.
 Terve merkitsee terveyttä. Kielentutkija Santeri Junttilan mukaan on mahdollista, että terve on johdettu terva-sanasta, sillä terva on liittynyt sekä puiden että ihmisten hyvinvointiin. 
 Hei on lainasana ruotsin kielestä, jossa nykyäänkin sanotaan hej. Sana kuuluu samaan joukkoon kuin ruotsin hel, saksan heil ja englannin health, jotka tarkoittavat tervettä, ehjää tai kokonaista. 
 Moro-sanan taustalla on ruotsin kielen morgon, joka on alun perin tarkoittanut hyvää huomenta. Moron- ja morjensta-sanat ovat samaa alkuperää.

Katso myös
Käytöstapa
Small talk

Lähteet

Tervehdykset